ข้อมูลสรุป (EXECUTIVE SUMMARY)

บริษัท ไทย โอ. พี. พี. จำกัด (มหาชน) ได้จัดตั้งขึ้นเป็นบริษัทจำกัด
ภายใต้ประมวลกฎหมายแพ่งและพาณิชย์ของประเทศไทย เมื่อวันที่ 12 พฤษภาคม 2526
ต่อมาบริษัทฯ ได้จดทะเบียนแปรสภาพเป็นบริษัทมหาชนจำกัด ตามกฎหมายว่าด้วยบริษัทมหาชนจำกัด
เมื่อวันที่ 3 มิถุนายน 2537 โดยมีทุนจดทะเบียน 60 ล้านบาท เรียกชำระแล้ว 60 ล้านบาท
โดยเริ่มดำเนินธุรกิจด้วยการเป็นผู้ผลิตแผ่นฟิล์ม โอ. พี. พี. (Oriented Polypropylene
Film) ต่อมาได้ขยายสายการผลิตไปสู่ผลิตภัณฑ์ฟิล์มพลาสติก
บริการงานพิมพ์ฉลากกาวสำหรับบรรจุภัณฑ์ และในปี 2544
บริษัทได้ร่วมทุนกับบริษัทที่ก่อตั้งและดำเนินการในประเทศเวียดนาม
ตั้งโรงงานผลิตหลอดลามิเนทเพื่อใช้บรรจุยาสีฟันให้ลูกค้าซึ่งเป็นบริษัทข้ามชาติที่มีการจำหน่ายทั่วทั้งภูมิภาคเอเชีย
โดยบริษัทได้รับการคัดเลือกจากลูกค้ารายดังกล่าวให้เป็นผู้ผลิตแต่ผู้เดียวสำหรับภูมิภาคนี้
ซึ่งผลการดำเนินงานที่ผ่านมาให้ผลตอบแทนการลงทุนอยู่ในระดับที่น่าพอใจ

ประเภทกลุ่มผลิตภัณฑ์และงานบริการของบริษัทฯ มีดังนี้

ผลิตภัณฑ์ของบริษัท

-   ฟิล์มหด โอ.พี.พี.(Shrinkable O.P.P. Film)

-   ฟิล์ม ซี.พี.พี.(Cast Polypropylene Film)

-   ฟิล์มแมททัลไลซ์ (Metallized Film)

-   ฟิล์มลามิเนท(LLDPE Lamination Grade)

-   ถุงไนล่อน (Nylon Bag)

-   หลอดลามิเนทสำหรับบรรจุยาสีฟัน

  (Laminated Toothpaste Tubes)

งานบริการ

-   การพิมพ์บนฉลากกาวสำหรับบรรจุภัณฑ์

  (Sticker Label Printing)

-   บริการพิมพ์ระบบกราเวียร์ (Gravure Printing)

  ผลิตภัณฑ์ที่ ซื้อมา-ขายไป

-   ฟิล์มยืด (Stretch Film)

-   ฟิล์มผนึกสุญญากาศ (Skin Vacuum Film)

-   ฟิล์มป้องกันการขีดข่วน (Protection Film)

-   ฟิล์ม โอ.พี.พี.ชนิดผนึกด้วยความร้อน

  ( Heat sealable O.P.P. Film)

-   ฟิล์มหด (Shrink Film) ยี่ห้อ Clysar

  ซึ่งบริษัทฯเป็นตัวแทนจำหน่ายของ

  บริษัท Bemis สหรัฐอเมริกา

ด้วยความหลากหลายและคุณภาพของสินค้าที่มีจำหน่าย
นโยบายที่มุ่งเน้นให้เป็นผู้ชำนาญด้านบรรจุภัณฑ์และการพิมพ์ เครื่องจักรและเทคโนโลยีที่ทันสมัย
และผ่านการรับรองระบบคุณภาพมาตราฐาน ISO-9001:2000
ทำให้บริษัทได้รับความไว้วางใจและการสนับสนุนจากลูกค้าอย่างต่อเนื่อง

นอกเหนือจากจุดเด่นดังกล่าวข้างต้น บริษัทมีหน่วยงานวิจัยและพัฒนา
เพื่อพัฒนาผลิตภัณฑ์และปรับให้เหมาะสมกับการใช้งานของลูกค้า
มีหน่วยงานขายที่สามารถแนะนำการใช้งานที่เป็นลักษณะเฉพาะของลูกค้าแต่ละราย
ตลอดจนการร่วมแก้ไขปัญหากับลูกค้าอย่างใกล้ชิด รวมทั้งการกำหนดราคาที่แข่งขันได้
ต่างๆเหล่านี้เป็นปัจจัยสำคัญที่ทำให้บริษัทสามารถรักษาส่วนแบ่งตลาดและมีฐานของลูกค้าที่มั่นคงท่ามกลางภาวะการแข่งขันที่สูงอย่างในปัจจุบัน

สำหรับผลการดำเนินงานในปี 2551 บริษัทมีรายได้รวม จำนวน 942.44 ล้านบาท เพิ่มขึ้นจากปี
2550 จำนวน 112.79 ล้านบาท คิดเป็นอัตราร้อยละ 13.60 โดยมีกำไรสุทธิจำนวน 45.86
ล้านบาท เพิ่มขึ้นจากปี 2550 จำนวน 6.94 ล้านบาท คิดเป็นอัตราร้อยละ 17.83

ฐานะการเงิน บริษัทมีสินทรัพย์รวม 723.08 ล้านบาท
หนี้สินรวมซึ่งเป็นหนี้สินหมุนเวียนทั้งหมดจำนวน 145.51 ล้านบาท ส่วนของผู้ถือหุ้น 577.57
ล้านบาท ในจำนวนนี้มีกำไรสะสมที่ยังไม่ได้จัดสรรจำนวน 468.65 ล้านบาท
และบริษัทมีสภาพคล่องอยู่ในเกณฑ์ดี มีกระแสเงินสดจากกิจกรรมดำเนินงานเป็นบวกอย่างสม่ำเสมอ
ทำให้บริษัทสามารถหมุนเวียนกระแสเงินสดจากการดำเนินงานโดยไม่มีการใช้แหล่งเงินทุนจากภายนอก

ในรอบปี 2551 ราคาน้ำมันในตลาดโลกมีความผันผวนสูงมาก ตามที่ทราบกันโดยทั่วไป
กล่าวคือราคาได้ทะยานขึ้นสูงต่อเนื่องจากปี 2550 และดิ่งลงในครึ่งปีหลังของปี 2551
เหตุการณ์นี้ได้ส่งผลกระทบกับธุรกิจบริษัทพอสมควรเนื่องจากราคาเม็ดพลาสติก
ซึ่งเป็นวัตถุดิบหลักในการผลิตฟิล์มพลาสติกมีความผันผวนตาม แต่อย่างไรก็ตาม
ผลิตภัณฑ์ด้านการพิมพ์ฉลากกาว ยังคงสามารถสร้างรายได้ และกำไร
โดยในภาพรวมแล้วบริษัทมีรายได้เพิ่มขึ้นในขณะที่บริษัทสามารถรักษาระดับอัตราต้นทุนต่อยอดขาย
ทำให้บริษัทมีผลการดำเนินงานที่ดีขึ้นจากปีก่อน

ลักษณะการประกอบธุรกิจของบริษัทมีความหลากหลายด้านชนิดผลิตภัณฑ์
ซึ่งถือเป็นการกระจายความเสี่ยงอย่างหนึ่ง อย่างไรก็ตาม
บริษัทได้สรุปปัจจัยที่เป็นความเสี่ยงที่สำคัญๆไว้แล้วในหัวข้อ “ปัจจัยความเสี่ยง”
ซึ่งผู้ลงทุนควรศึกษารายละเอียดข้อมูล ในส่วนที่ 2 ก่อนตัดสินใจลงทุนในหลักทรัพย์